Στο θέμα της φιλοξενίας με εισαγγελική εντολή εγκαταλελειμμένων παιδιών στα παιδιατρικά Νοσοκομεία, χωρίς να υπάρχει πρόβλημα υγείας, αναφέρεται για άλλη μια φορά η Πανελλήνια Ομοσπονδία Εργαζομένων στα Δημόσια Νοσοκομεία (ΠΟΕΔΗΝ), με αφορμή επεισόδια από εγκαταλελειμμένα παιδιά στο Νοσοκομείο Παίδων «Αγία Σοφία».

«Δημιουργείται μείζον ζήτημα στη λειτουργία των παιδιατρικών Νοσοκομείων. Η κατάσταση πολλές φορές είναι ανεξέλεγκτη από επεισόδια που δημιουργούν τα παιδιά χωρίς φυσικά να φταίνε», τονίζει η ΠΟΕΔΗΝ.

Σημειώνει ότι παρατηρείται «αύξηση των εγκαταλελειμμένων παιδιών στα Νοσοκομεία» τα οποία είναι «εντελώς ακατάλληλα και θα έπρεπε να βρεθούν ειδικοί χώροι φιλοξενίας των παιδιών από το υπουργείο Εργασίας». Σύμφωνα με την Ομοσπονδία, σήμερα βρίσκονται 60 παιδιά εγκαταλελειμμένα στα Παιδιατρικά Νοσοκομεία με εισαγγελική εντολή και εάν, όπως αναφέρει δεν δοθεί λύση θα οργανώσει κινητοποιήσεις.

«Την ώρα που γεμίζουν τα Παιδιατρικά Νοσοκομεία με εγκαταλελειμμένα παιδιά και δεν υπάρχουν χώροι φιλοξενίας κλείνουν μία Προνοιακή Μονάδα της Γλυφάδας, που φιλοξενεί 52 ηλικιωμένους. Οι περισσότεροι φιλοξενούμενοι μεταφέρονται στην Προνοιακή Μονάδα Παίδων της Βούλας. Γιατί δεν αξιοποιείται η Μονάδα της Βούλας για τα εγκαταλελειμμένα παιδιά των Παιδιατρικών Νοσοκομείων με την πρόσληψη του κατάλληλου προσωπικού;», αναφέρει η ΠΟΕΔΗΝ.

Η Ομοσπονδία στηρίζει τις κινητοποιήσεις του Σωματείου Εργαζομένων της Προνοιακής Μονάδας της Γλυφάδας που την Δευτέρα 14 Οκτωβρίου, και ώρα 7 πμ «θα δημιουργήσουν ανθρώπινη αλυσίδα στην είσοδο να εμποδίσουν τη διάλυση της».